**Suflet în ploaie**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plouă-ncet pe strada unde

O fereastră nu ascunde

Ochii dornici ca să vadă

Picăturile cum udă

Frunzele-n copaci și flori

Până sufletu-n fiori

Se cutremură-n plăcere

Și sărutul ploii cere…

În perdeaua udă trasă

Norii-ntind o plasă deasă

Peste parcul unde-odată

Oamenii-n umbra curată

Se fereau de mândrul soare

Și de-a razelor dogoare;

Ochii visători se udă

Și tristețea îi inundă…

Ce-aș mai vrea să ies în ploaie

Și să fac afară baie,

Să alerg, să râd, să cânt,

Sufletul să mi-l încânt,

Să-mi țin brațele întinse,

Să simt picături prelinse

Peste frunte, obraji și gât,

Să văd frumosu`-n urât…

Doamne, dă în urmă timpul

Și să fiu din nou copilul

Cu aripi de fericire

Și cu ochi plini de iubire!